Innotescat omnibus sancte ecclesie filiis presentibus et futuris quod Artaldus de Saliaco, laudante uxore sua, que fuit filia Symonis de Capella, concessit Deo et sancte Marie de Firmitate et monachis ejusdem loci in perpetuum habendum quicquid juris habebat vel calumpniabatur in vaura sancti Martini et in decima vini Nulliaci et in territorio ejusdem loci. Hoc autem ut maneret ratum et inconcussum per manum domni Gualterii, Cabilonis episcopi, fuit factum. Hujus rei testes: Robertus, archipresbiter de Brixia, Robertus, capellanus de Sancto Jangulfo, Thomas, capellanus Capelle Bragniaci, Jocerannus li Veli, Ansericus de Juile, Robertus de Li, Aalardus de Burgo Novo. Testes de concessione uxoris Artaldi predicti: Jocerannus li Veli, Ansericus de Juile, Bernardus de Vissandu, Jofridus li Merlus.